Timbroù Nauru

Un enezenn vihan eus ar Meurvor Habask eo Nauru, lec’hiet er su d'an Inizi Marshall.

Trevadennet eo bet gant Alamagn adalek 1888, ha dindan melestradurezh alaman an Inizi Marshall e chomas betek 1914.

Digoret e oa bet ar burev-post kentañ war an enezenn e 1905, hag implijet e veze timbroù Inizi Marshall.

E deroù an Eil Brezel-bed e tilestras soudarded Aostralia e Nauru hag e voe lakaet un termen da vat da impalaeriezh Alamagn e 1918. Gant Aostralia e voe moullet timbroù dreistmoullet gant N.W. PACIFIC ISLANDS (= Inizi Gwalarn ar Meurvor Habask) etre 1914 ha 1916.


Gouarnamant Breizh-Veur a gemeras kontroll an enezenn neuze ha timbroù ar Rouantelezh-Unanet dreistmoullet gant NAURU a voe embannet e miz Here 1916.
Fiziet e voe melestradurezh Nauru e Zeland-Nevez, Aostralia hag ar Rouantelezh-Unanet e 1924 gant Kevredigezh ar Broadoù, gant statud ur rann eus an Trust Territory (= Tiriad fiziet gant an A.B.U.) goude 1944. 

Emren e voe Nauru d’ar 1añ a viz Genver 1966 ha dizalc’h daou vloaz goude. Bihanañ republik ar bed eo.

Timbroù Republik Nauru a voe embannet adal 1968 gant timbroù 1966 dreistmoullet gant REPUBLIC OF NAURU. Gouestlet e veze danvez an timbroù boutin da sevenadur, loened ha gweledvaoù ar vro e-pad ar bloavezhioù kentañ. Un timbr ispisial a vez embannet da vare Nedeleg. Tamm ha tamm n’eo mui an embann timbroù ur respont da ezhommoù an annezidi met ur varc’hadourezh a zegase arc’hant dastumerien an estrenvro. War-dro 380 timbr a voe embannet gant Stad vihan Nauru (9811 annezad e 2022) etre 1968 ha 1998.

 Pennad kar 
Timbroù Inizi Marshall

Nauru
Rummad:Nauru